रांची. सरकार ने राज्य में निवेश को बढ़ावा देने के लिए झारखंड इन्वेस्टमेंट प्रमोशन बोर्ड के गठन का फैसला किया है। बोर्ड के गठन पर मुख्यमंत्री ने अपनी स्वीकृति दे दी है। इसके बाद टाटा, जिंदल, नारायणा हेल्थ और अडानी जैसी कंपनियों के प्रमुखों ने राज्य में निवेश को बढ़ावा देने की स्वीकृति दी है।
इन कंपनियों के अलावा देश की चुनिंदा बैंकिंग कंपनियों के हेड, एक्सएलआरआई और आईआईएम रांची के निदेशकों को भी बोर्ड में रहने का आग्रह किया गया है। देश में अपने तरह के इस बोर्ड की सबसे बड़ी खासियत यह है कि इसमें नेताओं और अधिकारियों की संख्या कम है।
गुजरात, पंजाब, मध्य प्रदेश जैसे राज्यों ने अपने यहां निवेश को बढ़ावा देने के लिए विभिन्न उपाय किए हैं। उसमें किसी एक उद्योगपति या फिर अधिकारियों की टीम शामिल है।
बोर्ड में नेताअों और अधिकारियों की संख्या कम रखी गई है
बोर्ड का स्वरूप
मुख्यमंत्री बोर्ड के चीफ पैट्रन होंगे। उद्योग मंत्री पैट्रन। साथ ही देश की 10 प्रमुख कंपनियों के सीएमडी, ग्रुप चेयरमैन या सीईओ इसके सदस्य होंगे। अन्य सदस्यों में मुख्य सचिव और प्रधान सचिव वित्त को शामिल किया गया है, जबकि उद्योग सचिव बोर्ड के सदस्य सचिव बनाए गए हैं।
इन्होंने दी स्वीकृति
वेदांता, अडानी, उषा मार्टिन, जेएसडब्ल्यू, भारती, एमएमडीसी, एलएंडटी, नारायणा हेल्थ ने सदस्य बनने पर स्वीकृति प्रदान कर दी है। वहीं अन्य उद्योगपतियों को फिर से अपनी सहमति देने के लिए उद्योग विभाग ने आग्रह पत्र दिया है। साइरस मिस्त्री ने अपनी व्यस्तता की बात कही है लेकिन अभी इंकार नहीं किया है।
सरकार ने तय किया नॉलेज पार्टनर
राज्य सरकार ने अर्मस्ट एंड यंग को अपना नॉलेज पार्टनर तय किया है। इस पर अंतिम स्वीकृति के लिए संचिका सीएम को भेजी गई है। नॉलेज पार्टनर दो साल तक झारखंड सरकार को अपनी सेवा देगा।
उसके 7-8 प्रोफेशनल्स रांची में रहेंगे। राज्य में किस तरह का निवेश जरूरी है और उसके लिए कौन सी कंपनी उपयुक्त है, उसके साथ संबंध स्थापित करेगा। कॉनक्लेव कराएगा। उसमें बोर्ड के सदस्यों को भी बुलाया जाएगा।
इनसे किया है सदस्य बनने का आग्रह
साइरस मिस्त्री चेयरमैन टाटा ग्रुप, कुमार मंगलम बिरला चेयरमैन हिंडालको, अनिल अग्रवाल ग्रुप चेयरमैन वेदांता, वाइएस देवेश्वर चेयरमैन आइटीसी, गौतम अडानी चेयरमैन अडानी ग्रुप, सज्जन जिंदल जेएसडब्ल्यू, बीके झवर चेयरमैन उषा मार्टिन, डॉ देवी प्रसाद सेट्टी चेयरमैन नारायणा हेल्थ, डॉ प्रताप सी रेड्डी सीइओ अपोलो हेल्थ लिमिटेड, किरण मजुमदार शॉ चेयरमैन सीएमपी वायवार्न लिमिटेड, भारती के ओम प्रकाश मित्तल, आरएस सोधी सीइओ आनंद, एएम नायक ग्रुप एग्जक्युटिव चेयरमैन एलएंडटी, पीएसयू से एनटीपीसी, सेल, कोल इंडिया और एमएमडीसी के सीएमडी, बैंकिंग सेक्टर से चेयरमैन एसबीआई, एमडी एंड सीओ पंजाब नेशनल बैंक, चेयरमैन आईसीआईसीआई, चैयरमैन एचडीएपसी, एकेडमिक सेक्टर से डायरेक्टर एक्सएलआरआई और आईआईएम रांची।
बोर्ड का उद्देश्य और कार्यप्रणाली
बोर्ड का मुख्य उद्देश्य है राज्य में इनवेस्टमेंट बढ़ाने के लिए रणनीति तैयार करना। वह सरकार को सलाह देगा कि राज्य में निवेश को कैसे प्रोत्साहित किया जाए। किन-किन नियमों में बदलाव या सुधार हो। औद्योगिक वातावरण बनाने के लिए कॉरपोरेट जगत के दिग्गज झारखंड के ब्रांड एंबेसडर का काम करेंगे। नियमों में सहजता के लिए भी सलाह देंगे।
बोर्ड की साल में कम से कम दो बार बैठक होगी। बाद में उद्योगपतियों का अलग ग्रुप भी बनाया जाएगा, जिसके हेड किसी कंपनी के प्रमुख ही होंगे। मसलन स्टील, ऊर्जा, आईटी सेक्टर के लिए तीन-तीन, चार-चार कंपनियों के प्रमुखों की अलग-अलग टीम बनाई जाएगी। इसमें कोई अधिकारी या मंत्री नहीं रहेगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva bho_Deva hin_Deva hin_Deva hin_Deva